**Nota de premsa**

**LA FUNDACIÓ DALÍ SURT REFORÇADA DE LA CRISI I APOSTA PER LA INTERNACIONALITZACIÓ**

**Estrella de Diego i David Vegara s’incorporen al Patronat**

**Figueres, 17 de maig de 2023.-** La Fundació Gala-Salvador Dalí ha tancat l’any 2022 amb resultats molt satisfactoris, que demostren una clara recuperació de la institució després de la crisi de la pandèmia, segons ha informat el seu president, Jordi Mercader, amb motiu de la reunió del Patronat celebrada a Figueres. Mercader ha anunciat que la Fundació encara el futur amb una aposta per la internacionalització, el reforçament de la seva organització i el desplegament d’una nova governança en benefici de la transparència, la transversalitat i la rendició de comptes.

Pel que fa als **resultats**, la Fundació Dalí surt reforçada de la crisi que va suposar la pandèmia. El 2022, ha obtingut un excedent de 4,5 milions d’euros, dada que representa un 15,76% de millora respecte l’any 2019. Aquest **excedent** és el resultat d’una disminució significativa de la despesa i d’una recuperació dels ingressos conseqüència de l’augment dels fluxos turístics i d’una major eficiència de la institució.

|  |  |  |
| --- | --- | --- |
|  | **2019** | **2022** |
| INGRESSOS | 16.297.619 € | 15.314.932 € |
| COSTOS | 12.329.002 € | 10.720.677 € |
| RESULTAT | 3.968.617 € | 4.594.255 € |

Els bons resultats es deuen a la recuperació de l’activitat dels tres Museus Dalí, al treball i esforç de l’equip humà de la Fundació, i als canvis duts a terme en la gestió de la institució que n’han millorat l’eficiència.

Pel que fa als **visitants**, els tres Museus Dalí han rebut 817.097 persones, xifra que suposa un increment del 106% respecte al 2021 però que encara es manté en un 23% per sota del 2019. Segons Mercader, la recuperació ha de permetre apropar-se a xifres anteriors a la pandèmia durant el 2023 degut, en particular, a la recuperació dels grups, una de les tipologies més afectades per les restriccions sanitàries. Quant a la distribució de visitants per països, destaquen els provinents de França (36%), la resta d’Espanya (15%) i Catalunya (10%), així com la disminució de visitants russos degut a la guerra d’Ucraïna.

Jordi Mercader ha explicat que, un cop normalitzada la situació derivada de la pandèmia i reforçada l’organització, la Fundació ha començat a treballar en un **Pla d’Acció a tres anys** que es finançarà amb els excedents anuals obtinguts. El Pla tindrà com objectius principals internacionalitzar la Fundació, consolidar el seu prestigi en l’àmbit museístic, invertir en actius físics i de conservació del patrimoni, ampliar els seus fons mitjançat la compra d’obra que ajudi a explicar el legat de Salvador Dalí, crear un centre de recerca i reflexió sobre els reptes que es plantegen l’art i els museus en les societats contemporànies, i desenvolupar nous relats i formats que permetin transmetre l’obra daliniana i el seu significat artístic i intel·lectual a les generacions futures.

El 2022, part de l’excedent s’ha reinvertit en la generació de nous **projectes, continguts i formats,** així com en la conservació del patrimoni i la seva difusió, i el manteniment de les instal·lacions i edificis de Figueres, Púbol i Portlligat. S’han invertit 506.000 d’euros en la conservació de l’obra i dels museus i en el manteniment d’infraestructures, i més de 831.000 euros en millores de la seguretat.

Durant l’any passat, ha continuat la reorganització interna endegada el 2020, amb la consolidació de la Direcció general de la que depenen tres àrees de nova creació: Comercial, Transformació Digital i Control Financer. Aquests canvis tenen per objectiu millorar l’eficiència i la transversalitat, i facilitar el procés d’expansió i internacionalització de la Fundació.

El mateix propòsit té el nomenament de dos nous membres vitalicis del **Patronat,** Estrella de Diego i David Vegara, en substitució d’Ana Beristain i de Josep Vilarasau, que han presentat la seva renúncia després d’anys de dedicació a la institució.

Per tal de guanyar en transparència i rendició de comptes, la Fundació Dalí s’ha dotat d’una nova governança que inclou un **Codi Ètic** amb els valors i principis que han d’acompanyar l’acompliment de la seva missió fundacional. D’acord amb l’esperit d’aquest codi, la Fundació ha creat una bústia de denúncia confidencial i anònima que estarà a disposició de tots els seus empleats.

La bona marxa de la Fundació permet reprendre projectes que la pandèmia havia deixat en *standby* i posar en marxa iniciatives de gran envergadura i significació com és l’exposició sobre l’obra de Salvador Dalí ***El*** ***Crist,*** que s’inaugurarà a principis de novembre de 2023. L’exposició, que anirà acompanyada d’un treball de reinterpretació del significat que té aquesta obra en la producció daliniana, constituirà una expressió decidida de la internacionalització que la Fundació vol emprendre els propers anys.

Aquesta mateixa voluntat es manifesta en el desenvolupament del projecte **Europa Creativa** liderat per la Fundació, en col·laboració amb el Museu Rodin i el bufet CBM & Partners Studio de Milà. Basat en la tecnologia *blockchain*, el projecte té per objecte definir estàndards internacionals per a l’estudi i la gestió de les escultures. Està finançat per la Unió Europea amb 200.000 euros i compta, com associats, amb el Museu Reina Sofia i la Fundació Henry Moore de Leeds.

La preparació de l’exposició retrospectiva ***A universal genius. Salvador Dalí*** que es va inaugurar a Guiyang (la Xina) el 27 d’abril passat constitueix un altre exemple de la nova iniciativa internacional de la Fundació en la qual la Xina i l’Orient jugaran un paper rellevant. Junt amb l’exhibició de reproduccions d’obra daliniana en una de les principals estacions de metro de Xangai, els dos projectes –en els que han col·laborat l’Instituto Cervantes i Turespaña–, s’inscriuen en les celebracions del 50è aniversari de les relacions bilaterals entre la Xina i Espanya.

Els **quatre projectes immersius** que actualment té desplegats la Fundació Dalí també contribueixen a projectar al món l’obra de Dalí amb formats que permeten arribar a públics més amplis. Amb ells, la Fundació Dalí recull els fruits de l’estratègia desenvolupada en els darrers anys en aquest àmbit, tot dissenyant productes multimèdia que utilitzen tecnologies pioneres per assolir objectius artístics i educatius. Els quatre projectes en marxa durant el 2022 han estat els següents:

* *Desafío Dalí,* produïda per Artdidaktik, s’ha exhibit a Madrid fins al març de 2022.
* *Dalí Cibernètic,* creat per Layers of Reality i Exhibition Hub, que ha superat les expectatives de visitants en la seva estrena a IDEAL Centre d’Arts Digitals, a Barcelona.
* *Dalí, l’enigma sense fi,* creat per CulturEspaces, es va veure a París des del maig de 2022 fins al gener de 2023 i que actualment es pot visitar a Amsterdam i a Bordeus.
* *Inside Dalí:* després de Florència i Auckland (Nova Zelanda), aquesta proposta creada pel grup italià Crossmedia es va poder veure a Bèlgica des del desembre de 2021 fins al novembre passat.

La mostra ***Púbol de Gala. Il·lusió i realitat*** que segueix celebrant-se al Castell de Púbol constitueix un pas important per a reivindicar Gala com a còmplice intel·lectual de la creació daliniana. Finalment, destaca l’exposició ***Transgredint la Venus. Dalí és clàssic, és surrealista, és Pop Art!,*** que s’exhibeix al Teatre-Museu Dalí fins a finals de setembre i que utilitza una tecnologia en hologrames que permet contemplar simultàniament l’escultura *Venus de Milo amb calaixos* que pertany a la col·lecció de la Fundació Dalí i la que conserva The Art Institute de Chicago.

**Annex. VISITANTS ALS TRES MUSEUS DALÍ**

**GRÀFIC 1. Evolució de visitants 2019-2022**



**GRÀFIC 2. Comparativa de visitants 2019 i 2022 segons origen geogràfic**

